***Še eno ODPRTO PISMO predsedniku Vlade***

*Se čudim, g. premier, da vam po dveh letih in pol vojne, trpljenja, žrtev, razdejanj, po na milijone razseljenih ljudi, na desetine milijard razmetanega denarja, po gospodarski škodi, ki smo jo Evropejci utrpeli, bolj kot sami Rusi in ob vse hitrejšemu približevanju globalnemu spopadu, še ni jasno, zakaj se je ruska agresija na Ukrajino zgodila?!*

*Ko skupaj z novim generalnem sekretarju zveze Nato Ruttejem, za katerega sem upal, da bo kaj več obetal od Stoltenberga, pa sem se krepko zmotil, in ostalimi evropskimi kolegi, razen Orbana in domnevam da tudi Fica, obljubljate Ukrajini čimprejšnje članstvo v Natu, dokazujete, da vas ta krvava in potratna šola ni naučila ničesar. Putin ni žrtvoval sto tisoč svojih vojakov, da bi še ena soseda, po Finski, a zavoljo zgodovinskih in kulturno-sorodstvenih vezi veliko bolj pomembna, pripeljala zahodno vojaško zavezništvo do meja Ruske federacije. Bo prej bombo na Kijev odvrgel in Zelenskega prisilil h kapitulaciji ali vsaj k vrnitvi k Carigrajskemu dogovoru, ko je še sprejemal nevtralnost svoje države, kot da bi se sprijaznil s porazom, oz. z Ukrajino v Natu. Edina možnost, da ga k temu prisilite, je, da ves Zahod napade Rusijo še neposredno in da se pri tem izkaže, da je z grožnjami o uporabi jedrskega orožja Kremeljski vladar ves čas samo blefiral. Si upate sprejeti tale izziv?*

*A vam pripovedovanja najboljših geostrateških in geopolitičnih poznavalcev Zahoda, celo ameriških, mi pa se lahko pohvalimo z nekdanjim predsednikom Republike in svetovno priznanim profesorjem mednarodnega prava, dr. Danilom Turkom, o imperativu po dogovoru vseh udeleženih v ukrajinskem konfliktu o novi varnostni arhitekturi v Evropi, nič ne povedo? Ne bi dr. Turka povabili na kavico in ga vprašali, ali je zdravorazumsko in uresničljivo vztrajati pri sprejemu Ukrajine v Nato?*

*Kot pripadnik avtohtone italijanske narodne skupnosti pri nas pa vas dodatno sprašujem, ali ste vi in kolegi, z Ruttejem in Von der Leynovo na čelu, kdaj sploh naslovili vprašanje implementacije sporazumov iz Minska o statusu vzhodnega dela Ukrajine, oz. nagovorili v. d. predsednika Zelenskega, ko fehta denar in orožje ter maha s svojim načrtom »za zmago«, k temu, da avtohtonim Rusom v Donecku in Lugansku povrne odvzete narodnostne in jezikovne pravice?*

*Še pripomba na vašo ponesrečeno izjavo, da pri migracijski problematiki  »Slovenija ne bo imela drugačnega stališča od ostalih članic, ker vedno zagovarjamo enotno rešitev in tudi danes bomo imeli enotno mnenje.« A sem vam je zareklo?*

*Kaj če bi se ostale članice odločile, tako kot Poljska, za ukinjanje pravice do azila, ali tako kot Italija za postavitev koncentracijskih taborišč izven EU – onemu, ki ga je Melonijeva s podkupovanjem Rame postavila v Gjaderu na albanski obali, s šestmetrsko ograjo vse okoli, ni mogoče reči drugače – ali kar za masovni izgon migrantov v izvorne države? Ne dajajte izjav z bianko menico. Ohranite RS še tisti minimum suverenosti, ki jo še premoremo, če je je še kaj?!*

*Aurelio Juri*

*Koper, 21. 10. 2024*